**Aktivity zamerané na hodnotenie (evalváciu)**

**Tu nájdete pár tipov na hodnotiace aktivity, ktorými sa môžete inšpirovať vo vašich stánkoch, alebo si pripraviť vlastné aktivity zamerané na vyhodnotenie vašej celoročnej práce a úsilia. Hodnotiacu aktivitu si zvoľte podľa vašich možnosti. Určite hodnotenia budú pre vás inšpiratívne a pomôžu vám vo vašich budúcich aktivitách. Tieto metódy môžete využiť aj pri iných vašich aktivitách vo vašich základných kolektívoch.**

**Smajlíci**

Aktivity sa hodnotia prostredníctvom prideľovania smajlíkov. Môžete si vytvoriť nástenku s vašimi aktivitami, kde vám môžu prideľovať smajlíkov podľa toho, ako sa im vaša aktivita páči (môžete si vyrobiť viac druhov smajlíkov 1- 5). Aktivity na nástenke môžu byť znázornené obrázkami.

**Prideľovanie loptičiek**

Ku každej vašej aktivite, projektu, ktoré ste realizovali, si môžete pripraviť jedno vrece, najlepšie nepriehľadné, ktoré označíte podľa aktivity, ktorá sa hodnotí. K vreciam si pripravte loptičky, ktoré budú vaši hodnotitelia hádzať do vriec podľa toho ako sa im vaše aktivity páčia/ nepáčia. Môžete mať aj viac druhov (farieb) loptičiek, kde každá farba bude vyjadrovať nejaké hodnotenie.

**Nástenka s odkazmi**

Pripravte si nástenku, napríklad z flipchartových papierov, perá a  papieriky na odkazy, ktoré vám tam môžu hodnotitelia pripínať. Na nástenke môžete vytvoriť priestor aj pre nové nápady a návrhy pre vašu detskú radu.

**Kreativite sa medze nekladú – kreslenie, maľovanie, modelovanie**

Vytvorte kreatívny kútik, kde budú môcť iní vyjadriť svoj názor (hodnotiť) nakresleným obrázkom, alebo vymodelovaním nejakého diela. Na záver môžete usporiadať malú výstavu týchto diel.

**Usporiadanie besedy**

Usporiadajte krátke besedy, ktoré si odmoderujete. Môžete si dopredu pripraviť pár otázok, ktoré sa týkajú vašich aktivít.

**Nedokončené vety**

Pripravte si pár nedokončených viet, ktoré sú zamerané na vaše aktivity a vytvorte priestor, kde budú vaši hodnotitelia písať alebo hovoriť.

Napr.: Dnešný deň hodnotím...

**Klobúky**

Pripravte si rôznofarebné klobúky (na ich výrobu použite akýkoľvek materiál). Do prípravy klobúkov môžete zapojiť aj iné deti, rodičov, kamarátov. Každá farba klobúku bude zodpovedať stupňu hodnotenia podľa toho, ako si to zvolíte (pr.: červený bude znamenať, že boli s danou aktivitou, projektom nespokojní, zelená - spokojní...). Každý si dá na hlavu (vyrobí si) klobúk, takej farby ako hodnotí aktivitu. Môžete si potom spraviť aj klobúkovú módnu prehliadku, alebo party.